Sjöunda æfingaferð Fjallafélagsins á Botnssúlur markaði mikil tímamót í undirbúningsferlinu í 9 þúsund metra áskoruninni með því að klifið var í fyrsta sinn fjall hærra en 1000 m og voru þó nokkrir í hópnum sem slógu persónulegt hæðarmet í leiðinni . 140 manns tóku þátt í ferðinni að 8 fararstjórum meðtöldum . Veður var milt en þoka lá þó niður í miðjar hlíðar fjallanna fyrir botni Hvalfjarðar . Gengið var áleiðis eftir Leggjarbrjótsleið en stefnan síðan austur á bóginn upp hrygg Vestursúlu . Tóku þar við snæviþaktar brekkur í bland við hæfilega krefjandi skriður . Allt tók þetta hæfilega í fætur og reyndi á úthaldið . Á tindinum var fögnuður mikill þrátt fyrir að skyggnið væri vart meira en nefslengd . Niður var síðan haldið sömu leið og kom fólk niður að Stóra Botni síðdegis eftir rækilega göngu . Jarðvegur er víða gljúpur á gönguslóðum Fjallafélaga um þessar mundir þar sem frost er að fara úr jörðu og fær því margur því göngumaðurinn að sökkva upp að ökkla í væna drullu með öllum þeim skemmtilegheitum sem því fylgja . Hvað sem því líður , þá fékk mannskapurinn feykifína æfingu í þessari ferð og ljóst er að Hvannadalshnúkur má fara að vara sig . Næsti viðburður Fjallafélagsins er þriðjudagurinn 23. mars þar sem undirbúningsfundur I fyrir Hvannadalshnjúk verður haldinn .